Title: ระเบียบกรมการขนส่งทางบก ว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนต์ (ฉบับที่ 2) พ.ศ. 2563

ระเบียบกรมการขนส่งทางบก
ว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนต์
(ฉบับที่ ๒)
พ.ศ. ๒๕๖๓

ตามที่ได้มีระเบียบกรมการขนส่งทางบกว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนต์
พ.ศ. ๒๕๖๒ ไว้แล้ว นั้น

โดยที่เป็นการสมควรแก้ไขเพิ่มเติมระเบียบดังกล่าวให้มีความเหมาะสม
เกิดดุลยภาพระหว่างการคุ้มครองสิทธิของประชาชนกับมาตรการภาครัฐในการป้องกันการนำรถที่มิชอบด้วยกฎหมายมาจดทะเบียน
เกิดความคุ้มค่าทางเศรษฐกิจ อาศัยอำนาจตามความในมาตรา ๑๐ วรรคสาม แห่งพระราชบัญญัติรถยนต์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนต์
(ฉบับที่ ๓) พ.ศ. ๒๕๒๕ อธิบดีกรมการขนส่งทางบก จึงออกระเบียบไว้
ดังต่อไปนี้

ข้อ ๑  ระเบียบนี้เรียกว่า
ระเบียบกรมการขนส่งทางบกว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนต์
(ฉบับที่ ๒) พ.ศ. ๒๕๖๓

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้เพิ่มความต่อไปนี้เป็นบทเฉพาะกาล
ข้อ ๕๓ ของระเบียบกรมการขนส่งทางบกว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนต์
พ.ศ. ๒๕๖๒
บทเฉพาะกาล

ข้อ ๕๓  มิให้นำข้อ
๙ (๓) และ (๖) มาใช้กับรถ ดังต่อไปนี้
(๑) รถที่ไม่มีใบอนุญาตนำเข้าจากกรมการค้าต่างประเทศที่นำเข้าก่อนวันที่ ๑๐ ธันวาคม ๒๕๖๒ และกรมศุลกากรนำออกขายทอดตลาด
(๒)
รถที่ไม่สามารถตรวจสอบที่มาของรถได้ที่เจ้าของหรือผู้ครอบครองกระทำความผิดตามกฎหมายว่าด้วยศุลกากร
ซึ่งเป็นรถของกลางที่คดีถึงที่สุดให้ตกเป็นของแผ่นดินก่อนวันที่ระเบียบนี้ใช้บังคับและกรมศุลกากรนำออกขายทอดตลอด
 ทั้งนี้ ต้องไม่เป็นรถที่มีรอยขูดลบหมายเลขตัวรถหรือหมายเลขเครื่องยนต์
หรือเป็นรถที่ถูกโจรกรรม รวมทั้งต้องไม่เป็นรถตามข้อ ๙ (๑) (๒) (๔) และ
(๕)

ประกาศ
ณ วันที่ ๒ มิถุนายน พ.ศ. ๒๕๖๓
จิรุตม์
 วิศาลจิตร
อธิบดีกรมการขนส่งทางบก

พิไลภรณ์/จัดทำ
๙ ธันวาคม ๒๕๖๓

สุภาทิพย์/ตรวจ
๑๗ ธันวาคม ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๕๔ ง/หน้า ๑/๑ กรกฎาคม ๒๕๖๓